DEĊIŻJONI TAL-KUNSILL 2007/238/PESK
tad-19 ta’ April 2007
li taħtar ir-Rappreżentant Speċjali ta' l-Unjoni Ewropea għas-Sudan
IL-KUNSILL TA' L-UNJONI EWROPEA,
Wara li kkunsidra t-Trattat dwar l-Unjoni Ewropea u, b'mod partikolari, l-Artikolu 18(5), flimkien ma' l-Artikolu 23(2), tiegħu,
Billi
(1)
Fit-18 ta' Lulju 2005, il-Kunsill adotta l-Azzjoni Konġunta 2005/556/PESK (1) li ħatret lis-Sur Pekka Haavisto bħala r-Rappreżentant Speċjali ta' l-Unjoni Ewropea (RSUE) għas-Sudan.
(2)
Fil-5 ta' Lulju 2006, il-Kunsill adotta l-Azzjoni Konġunta 2006/468/PESK (2) li ġeddet u rrivediet il-mandat tar-RSUE għas-Sudan.
(3)
Fil-15 ta' Frar 2007, il-Kunsill adotta l-Azzjoni Konġunta 2007/108/PESK (3) li estendiet, sat-30 ta' April 2007, il-mandat tas-Sur Pekka Haavisto bħala r-RSUE għas-Sudan. Il-Kunsill qabel ukoll li l-mandat tar-RSUE għas-Sudan għandu, fil-prinċipju, jiġi estiż b'perijodu ta' tnax-il xahar.
(4)
Is-Sur Pekka Haavisto informa lis-Segretarju Ġenerali/Rappreżentant Għoli bl-intenzjoni tiegħu li jirriżenja fl-aħħar ta' April 2007; għandu għalhekk jiġi maħtur RSUE ġdid għas-Sudan mill-1 ta' Mejju 2007 għall-perijodu li jifdal tal-mandat.
(5)
Is-Segretarju Ġenerali/Rappreżentant Għoli rrakkomanda li s-Sur Torben BRYLLE jiġi maħtur bħala r-RSUE l-ġdid għas-Sudan.
(6)
L-Artikolu 49(3) tar-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (4) jipprevedi li atti bażiċi jistgħu notevolment jieħdu l-forma ta' Deċiżjoni skond l-Artikolu 18(5) tat-Trattat.
(7)
Ir-RSUE ser jimplimenta l-mandat tiegħu fil-kuntest ta' sitwazzjoni li tista' tiddeterjora u li tista' tagħmel ħsara lill-objettivi tal-Politika Estera u ta' Sigurtà Komuni stabbiliti fl-Artikolu 11 tat-Trattat,
IDDEĊIEDA KIF ĠEJ:
Artikolu 1
Ħatra
Is-Sur Torben BRYLLE huwa b'dan maħtur bħala r-Rappreżentant Speċjali ta' l-Unjoni Ewropea (RSUE) għas-Sudan mill-1 ta' Mejju 2007 sad-29 ta' Frar 2008. Huwa għandu jeżerċita l-funzjonijiet tiegħu skond il-mandat u l-arranġamenti dettaljati stabbiliti fl-Azzjoni Konġunta 2007/108/PESK.
Artikolu 2
Finanzjament
1. L-ammont finanzjarju ta' referenza maħsub sabiex ikopri l-ispiża relatata mal-mandat tar-RSUE fil-perijodu mill-1 ta' Mejju 2007 sad-29 ta' Frar 2008 għandu jkun ta' EUR 1 700 000.
2. L-amministrazzjoni tan-nefqa għandha tkun suġġetta għal kuntratt bejn ir-RSUE għas-Sudan u l-Kummissjoni. In-nefqa għandha tkun eliġibbli mill-1 ta' Mejju 2007.
Artikolu 3
Reviżjoni
Ir-RSUE għas-Sudan għandu jippreżenta lis-Segretarju Ġenerali/Rappreżentant Għoli, lill-Kunsill u lill-Kummissjoni rapport komprensiv dwar l-implimentazzjoni tal-mandat tiegħu sa nofs Novembru 2007.
Artikolu 4
Effett
Din id-Deċiżjoni għandha jkollha effett fil-jum ta' l-adozzjoni tagħha.
Artikolu 5
Pubblikazzjoni
Din id-Deċiżjoni għandha tiġi ppubblikata fil-Ġurnal Uffiċjali ta' l-Unjoni Ewropea.
Magħmul fil-Lussemburgu, 19 ta’ April 2007.